BASES PER A LA CONCESSIÓ DE DISTINCIONS

 DE LA UNIÓ DE COLLES SARDANISTES DE CATALUNYA


La Unió de Colles Sardanistes de Catalunya (d’ara endavant Unió de Colles) concedeix unes distincions amb les quals premia les persones, les entitats o les institucions, que se n’hagin fet mereixedores.


Tradicionalment, les esmentades distincions són lliurades cada any en el decurs de la Festa de Cloenda del Campionat de Catalunya.


Les distincions instituïdes per la Unió de Colles, són:

· PLAQUES: Que són lliurades a:

COLLES, amb motiu dels seus aniversaris, considerats en fraccions de 25 anys d’activitat continuada. Aquest aniversari haurà d’haver estat acomplert l’any anterior al lliurament de la distinció.

En la continuïtat de les colles, s’acceptarà per a la concessió de la Placa d’aniversari una interrupció no superior al 20% del còmput d’anys de l’aniversari que correspongui, que podrà ser en un sol període o fraccionada en més d’una època. En qualsevol cas, la Colla interessada haurà d’estar en activitat de competició en el moment d’ésser sol·licitada la distinció.

PERSONES, ENTITATS, EMPRESES, INSTITUCIONS que, a criteri de la Junta de Govern de la Unió de Colles, s’hagin distingit pel seu treball o accions en benefici de la Sardana, i, molt especialment, de les Colles sardanistes, o que per qualsevol motiu, hagin merescut la distinció.

· INSÍGNIES: Són reproduccions del símbol de la Unió de Colles que són concedides exclusivament a títol personal. Hi ha tres categories:

OR: a dansaires, capdansers, directors, capdavanters o delegats de Colla, amb motiu dels 25 anys de llur activitat continuada en Colla.

OR BLANC: a dansaires, capdansers, directors, capdavanters o delegats de colla, a partir de 50 anys de llur activitat continuada en Colla.

OR I DIAMANT: no pot ser sol·licitada. La concedeix la Junta de Govern de la Unió Colles a aquelles persones que al seu criteri, amb el treball i la dedicació al servei de les Colles, o de l’Entitat que les aixopluga, hagin obtingut bé uns èxits molt rellevants o bé s’hagin captingut amb un acompliment especialment meritori i exemplar, mereixedor d’un reconeixement especial pel seu tarannà desinteressat i integrador.

En la continuïtat per a la concessió de les insígnies d’or i or blanc, s’acceptarà una discontinuïtat no superior al 20% del còmput d’anys de l’aniversari que correspongui, que podrà ser en un sol període o fraccionada en més d’una època. En qualsevol cas, la persona interessada haurà d’estar en activitat de competició, en el moment d’ésser sol·licitada la distinció.

La Junta de Govern considerarà, d’acord amb el seu criteri, la concessió de la insígnia de la Unió de Colles en qualsevol de les seves categories, a les persones que hagin estat Presidents de l’Entitat.

Les insígnies d’or i or blanc hauran de ser sol·licitades per la Colla de què formi part el destinatari abans del 31 de desembre de l’any anterior al del seu lliurament. Les peticions d’insígnies hauran de ser documentades amb evidències clares i detallades, amb la certificació de la Colla o les Colles de què hagi format o formi part el destinatari. 

Les plaques per a les colles, a l’igual que les insígnies, hauran de ser sol·licitades abans del 31 de desembre de l’any anterior al del seu lliurament per les Colles interessades, mitjançant un escrit que es farà arribar a la Unió de Colles, juntament amb la documentació que acrediti el mereixement de la distinció. 

Només podran sol·licitar insígnies o plaques d’aniversari les colles afiliades a la Unió de Colles, la qual es reserva el dret de comprovar pels mitjans al seu abast, la veracitat de les dades i de la documentació de suport aportades.

En cas que es comprovi que la documentació rebuda no es correspon amb la realitat, la insígnia no serà concedida, i en el cas que ja hagi estat lliurada, serà retirada amb la corresponent publicació pels mitjans a l’abast de la Unió de Colles, amb independència de les mesures que la Junta de Govern de la Unió de Colles consideri adient adoptar.

Qualsevol cas o situació no previst en aquesta normativa serà resolt per la Junta de Govern de la Unió de Colles.

